[{"text_idx": "#000001", "text": "Fy hoff gyfres ffilmiau i heb os yw cyfres Star Wars, mae nhw\u2019n glasuron ac mewn ffordd dwi ddim yn synnu bod y peth wedi mynd yn obsesiwn gyda rhai pobl i\u2019r graddau eu bod nhw yn awr yn dilyn y grefydd Jedi a hyd yn oed wedi sefydlu eglwys Jedi a hynny yng Nghaergybi! Dwi wedi bod yn meddwl ysgrifennu am y ffenomenon yma ers tro ac yr wythnos yma ces i fy ngwahodd i gymryd rhan mewn rhaglen ddogfen amdanynt (sydd wedi ei chanslo bellach gyda llaw oherwydd na lwyddodd cynhyrchwyr y rhaglen i gael unrhyw footage difyr a defnyddadwy o\u2019r Jedi Knights eu hunain!) felly dyna\u2019r symbyliad i ysgrifennu ar y pwnc o\u2019r diwedd."}, {"text_idx": "#000002", "text": "Ar yr olwg gyntaf does dim o\u2019i le ar y ffenomenon ac i ddweud y gwir mae\u2019r ffenomenon ond yn tanlinelli rhai o\u2019r gwirioneddau mae\u2019r Cristion yn ei gredu. I ddechrau, mae\u2019r ymgais yma gan y Jedi\u2019s ac ysbrydolwyr tebyg yn dangos fod yna gynneddf naturiol ym mhawb i chwilio am rhywbeth dyfnach a phwrpas a rheswm tu hwnt i\u2019r byd gwyddonol. Yn ail, meddai\u2019r Jedi Church: \u2018There are 2 sides to the force, the dark side and the light side,\u2019 mewn termau Cristnogol gellid deall y gosodiad yna fel ein bod ni gyd wedi ein llunio ar lun a delw Duw ond ar y llaw arall y bod staen pechod a\u2019r byd syrthiedig ynom ni gyd hefyd."}, {"text_idx": "#000003", "text": "Maen debyg mae thesis y rhaglen ddogfen na fu oedd holi\u2019r cwestiwn a yw Jedi wirioneddol yn grefydd? Dwi ddim yn sicr, ond rwy\u2019n tybied y byddai cynhyrchwyr y rhaglen yn disgwyl i mi ddadlau fel Cristion nad oedd y lol Jedi yma yn wir grefydd \u2013 serch hynny i\u2019r gwrthwyneb yr oeddwn ni yn bwriadu dadlau. Y diffiniad gorau o beth yw crefydd yr ydw i wedi ei glywed yw \u2018ymgais dyn i gyrraedd duw,\u2019 ac yn hynny o beth crefydd yw Jedi gan eu bod nhw yn ceisio cyraedd undod gyda\u2019r \u2018one all powerful force [duw?] that binds the entire universe together.\u2019 Mewn cyferbyniad gyda crefydd mae Cristnogaeth yn dysgu mae Duw sy\u2019n estyn ac achub y byd colledig ac yn ein gwahodd i gyfrannogi yn hytrach na bod dyn yn ceisio am dduw."}, {"text_idx": "#000004", "text": "O ran rhai sylwadau eraill, o edrych ar yr ystadegau ar wefan y Jedi Church mae dau beth yn aros allan sef fod y trwch helaeth o ddilynwyr Jedi yn fechgyn ac fod y trwch helaeth o\u2019r dilynwyr yn bobl yn eu harddegau neu yn fyfyrwyr; mewn gair nid yw\u2019r Jedi Church yn adlewyrchiad o\u2019r gymdeithas yn gyfan. Ar y cyfan mae\u2019r Eglwys Gristnogol yn gynrychioliadol o\u2019r gymdeithas ehangach, oce mae yna ganran annaturiol o uchel o bobl hy\u0302n a phobl o gefndir dosbarth canol yn y capeli traddodiadol Cymraeg ond mae hyn yn cael ei offsetio gan yr eglwysi newydd mwy Pentecostalaidd sy\u2019n denu tyrfaoedd o bobl ifanc a phobl o bob cefndir cymdeithasol. Fel sylw terfynol maen ddifyr codi\u2019r cwestiwn beth mae mae crefydd yn rhoi yn o\u0302l i\u2019r gymdeithas yn gyffredinol? Roedd y stori ddiweddar yma gan y BBC yn dangos yn glir y budd ehangach mae cymunedau ffydd (98% yn Gristnogol) yn dod i Gymru. Ac \u2018dy ni gyd yn gwybod am sawl eglwys sy\u2019n weithgar gyda mudiadau fel Tearfund a Chymorth Cristnogol. Efallai mod i\u2019n siarad ar fy nghyfer ond o bori dros wefannau\u2019r Eglwysi Jedi wela i ddim son am unrhyw gyfraniad yn o\u0302l i gymdeithas drwy elusennau ayyb..."}, {"text_idx": "#000005", "text": "Mewn oes sydd ar un llaw yn gweld seciwlareiddio sydyn ac yr y naill law yn parhau i weld pobl, fel y Jedi\u2019s, yn chwilio am rhywbeth maen bwysicach nag erioed i Gristnogion barhau i so\u0302n am yr un a ddywedodd amdano ef ei hun \u2018myfi yw\u2019r ffordd y gwirionedd a\u2019r bywyd,\u2019 Iesu Grist."}]